Straatrenjaer verloor albei sy bene | Maroela Media
Taufiq Carr se bene is geamputeer ná die botsing op die N1 in die Kaap. Foto: Facebook
Die Kapenaar wat tydens 'n straatresies op die N1 beheer oor sy BMW M3 verloor het, se bene is albei geamputeer.
Taufiq Carr se ma, Moesna Carr, het Woensdagmiddag aan News24 gesê haar seun is steeds onder verdowing "en nie regtig by sy bewussyn nie".
Op 'n video van die voorval Maandagoggend kort ná middernag kan gesien word hoe 'n motorfiets en twee motors teen 'n ysingwekkende spoed op die snelweg oorkant Century City aangejaag kom toe die bestuurder van die motor blykbaar beheer oor die voertuig verloor en in 'n ongeluk betrokke raak.
Carr is kritiek beseer nadat hy in die versperring op die N1 by Century City vasgejaag het. Foto: ER24
Russel Meiring, ER24-woordvoerder, het gesê die 26-jarige bestuurder van die BMW M3 is kritiek beseer. "Ons paramedici en dié van Life Healthcare het net ná 01:00 op die toneel aangekom toe die brandweer reeds na die pasiënt omgesien het."
Moesna is dankbaar dat nie nog mense beseer is nie. "Kyk 'n mens na die video, kan jy sien ander voertuie kon betrokke gewees het [in die ongeluk], maar hulle was nie.
"Dis 'n les vir my seun en vir almal. Ons vra nie mense se simpatie nie, maar hul gebede. Dis vir ons uitgesit – 'n beproewing van God. Ons is net baie dankbaar hy leef."
Sosialemediagebruikers het flink op Taufiq se Facebook-profiel, wat wemel van motorverwante inskrywings, kommentaar op die ongeluk gelewer.
In reaksie op van die ongevoelige aanmerkings, het een gebruiker geskryf: "Ongeag die situasie, hetsy reg of verkeerd, sy familie lees dit en hy veg om sy lewe.
"Wees sterk. Harde lesse is geleer, maar sy naasbestaandes behoort dit nie te lees of deur die opmerkings te gaan terwyl dit onseker is of hy sal oorleef nie."
sterkte aan carr familie, mag taufig gou genees, simpatie met hom, jammer dat hy sy bene verloor het
baie van ons is en was spoedvrate, met min of geen gevolge
Sterkte aan die man en sy familie! Dis 'n hartseer verhaal.
Wat 'n prys om te betaal!
en as hy daai ander karre en hulle gesinne ook uitgehaal het hoe dan
Sterkte aan die famielie. Hoop hy gaan herstel dat hy ander kan wys op die gevare van " Street racing ".